Pirmiausia e. įtrauktis turėtų tapti labiau pastebima, jai daugiau dėmesio turėtų skirti politikai ir suinteresuotosios šalys. Antra, turėtų būti sudarytos tinkamos sąlygos (įperkamos ir prieinamos technologijos bei gebėjimai naudotis IRT), o prireikus priimti atitinkami teisės aktai. Be to, suinteresuotųjų šalių pastangos teikti veiksmingas ir įtraukias IRT pagrįstas paslaugas turi būti darnesnės ir skiriamos konkretiems prioritetams.

2.3.Valdžios institucijos. Politikos priemonės nepakankamai koordinuojamos ir veiksmingos

Daugelis visų lygmenų valdžios institucijų įgyvendina e. įtrauktį skatinančias iniciatyvas. Šios iniciatyvos apima įvairias sritis – IRT prieigos ir IRT prieinamumo juridinių teisių pripažinimą, finansinę paramą e. įtraukties veiklai ir kt. ES taip pat vykdo labai aktyvią veiklą įgyvendindama informacinės visuomenės politikos, duomenų apsaugos, socialinės įtraukties ir užimtumo, viešųjų pirkimų, mokslinių tyrimų, švietimo, kultūros ir standartizavimo darbotvarkes. E. įtrauktis – vienas kertinių i2010 iniciatyvos akmenų, ji įgyvendinama vykdant konkrečią politikoje numatytą veiklą. 2006 m. Rygos ministrų deklaracijoje buvo parengti išsamios politikos pagrindai, nurodyti prioritetai ir nustatyti konkretūs tikslai. Tačiau dar daug reikia nuveikti:

·Vis dar nepakanka informacijos, poveikio įrodymų, nėra pakankamai suvokiama, kad IRT panaudojimas susijęs su socialiniu ir ekonominiu dalyvavimu.

·E. įtraukties klausimai vis dar nėra įtraukiami į socialinės, ekonominės ir technologijų politikos darbotvarkes, taip pat dar dažnai nėra strateginių metodų, skirtų suinteresuotųjų šalių bendradarbiavimui bendriems tikslams, arba jų nepakanka.

·Veikla dažnai suskaidyta, trūksta valdžios vykdomos veiklos ir pilietinės visuomenės bei verslo pastangų koordinavimo. Taip iš dalies yra dėl įvairialypio e. įtraukties pobūdžio – tam tikros sritys gali priklausyti kelių ministerijų kompetencijai.

·Nepakanka veiksmingų teisės sistemų, kuriomis būtų tvirtai užtikrintos naudotojų, kuriems kyla atskirties pavojus, teisės vidaus rinkoje. Visa tai labai aiškiai pastebima įgyvendinant e.prieinamumą: visoje Europoje teisės aktai yra fragmentiški ir nelabai veiksmingi. Atitinkamos ES nuostatos įgyvendinamos nenuosekliai arba visai neįgyvendinamos dažniausiai todėl, kad jos nėra privalomojo pobūdžio, o nacionaliniai metodai labai skiriasi. Todėl kyla kliūčių siekiant vienodai įgyvendinti e.prieinamumą, o daugelis naudotojų ir IRT pramonė patiria žalos, nes susiduria su fragmentiškos rinkos ir skirtingų reikalavimų sunkumais.

E. įtraukties tikslas – nuosekli ir veiksminga e. įtraukties politika ir teisės aktai

3.problemos sprendimas. Europos e. įtraukties iniciatyva

Sprendžiant ankstesniuose skirsniuose išvardytas problemas, bus galima pasiekta akivaizdi pažanga įgyvendinant i2010 iniciatyvos ir Rygoje nustatytus e. įtraukties tikslus. Taigi Europos e. įtraukties iniciatyva pirmiausia skiriama padėti suvokti, jog šią iniciatyvą reikia skubiai vykdyti bei aiškiai parodyti, jog e. įtrauktis gali labai pagerinti gyvenimo kokybę, padidinti ekonominį augimą ir paskatinti darbo vietų kūrimą bei sutvirtinti pagrindinius Rygoje prisiimtus įsipareigojimus. Iniciatyva nesukelia papildomų administracinių ar finansinių sunkumų ES lygmeniu.

„Plėtokime e. įtrauktį kartu“. Informuotumo gerinimas ir pastangų suvienijimas -2008 m. Komisija vykdys specialią akciją („Plėtokime e. įtrauktį kartu“), kuri bus pagrįsta raginimu dalyvauti e. įtraukties iniciatyvose, šių iniciatyvų, renginių ir rezultatų reklamavimu visoje Europoje. -2008 m. pabaigoje Komisija organizuos aukšto lygio ministrų e. įtraukties konferenciją, kurioje apibendrins ir paskelbs įvairius e. įtraukties pasiekimus, atkreips į juos didesnį dėmesį teikdama Europos e. įtraukties apdovanojimus, apžvelgs esamą padėtį ir numatys naujas kryptis.

Antra, Europos e. įtraukties iniciatyvoje numatyta veiklos sistema, pagrįsta mėginimu rasti jau egzistuojančių veiksmų sinergiją, skirtumų pašalinimas ir galų gale tikslai pasiekti geresnį e. įtraukties poveikį vykdant keletą nuoseklių veiksmų trijose srityse:

·Sukurti sąlygas visiems dalyvauti informacinėje visuomenėje

·Skatinti aktyvesnį grupių, kurioms kyla atskirties pavojus, dalyvavimą ir gerinant gyvenimo kokybę

·Integruoti e. įtraukties veiklą, kad būtų kuo didesnis išliekamasis poveikis.

3.1.Sąlygų visiems dalyvauti informacinėje visuomenėje sukūrimas

Išankstinės sąlygos dalyvauti informacinėje visuomenėje – tai galimybės naudotis nebrangiomis IRT, prieiga prie jų ir žmonių gebėjimai jomis naudotis. Šiandien dar yra nemažai žmonių, kurie neturi galimybių visapusiškai naudotis IRT, nes nėra išankstinių sąlygų. Kai kurie fiziškai neturi prieigos prie IRT produktų ir paslaugų, tai yra plačiajuosčio ryšio, kitiems naudotis IRT yra per brangu. Be to, siekiant visapusiškos informacinės visuomenės naudos, svarbu užtikrinti, kad būtų prieinamas pakankamai spartus plačiajuostis ryšys. Po kelių metų reikės minimalaus 20 Mbit per sekundę greičio paslaugoms (pavyzdžiui, telemedicinos), svarbioms daugeliui žmonių, kuriems kyla atskirties pavojus, teikti visų pirma dėl to, kad daugėja vyresnio amžiaus žmonių. Taip pat svarbu pagerinti informuotumą apie su asmeninių duomenų apdorojimu IRT tinkluose susijusią riziką ir suteikti naudotojams kuo daugiau informacijos šioje srityje, pvz., apie tapatybės vagystės, diskriminuojančio apibūdinimo arba nuolatinio stebėjimo riziką.

Daugelis neįgalių žmonių tebesusiduria su e. prieinamumo kliūtimis. 2005 m. e. prieinamumo komunikate sakoma, kad tolimesnės priemonės bus siūlomos 2007 m., įskaitant naujus teisės aktus, jei jie bus reikalingi. Iš visoje Europoje atliktų tyrimų ir viešųjų konsultacijų, skirtų parengti šį komunikatą, matyti, kad pažanga nėra pakankama. Nors keletas šalių patvirtino tam tikras priemones, įskaitant ir teisės aktus, jų poveikis kartais yra ribotas, nes šios priemonės prastai įgyvendinamos. Todėl svarbu nustatyti aiškias ES taisykles ir mechanizmus – tą padaryti neseniai ragino Europos ekonomikos ir socialinių reikalų komitetas. Tai turi būti daroma dabar, nes skirtingos nacionalinės intervencijos priemonės dar labiau skaido rinką iki plačiai paplintant prieš naujoms masinėms rinkoms skirtoms technologijoms, pavyzdžiui, skaitmeninei televizijai, įsigalint rinkoje. Tuo pat metu turi būti vykdoma teisinė veikla ir teikiama nereguliuojamoji parama (bandomieji projektai, moksliniai tyrimai, reklaminės akcijos). Taip pat turėtų vykti tarptautinis bendradarbiavimas e. prieinamumo srityje.

Galiausiai reikia spręsti problemą, kad daugelis žmonių, kuriems kyla atskirties pavojus, vis dar neturi būtinų skaitmeninių gebėjimų.